**三字經**

人之初，性本善。性相近，習相遠。

苟不教，性乃遷。教之道，貴以專。

昔孟母，擇鄰處。子不學，斷機杼。

竇燕山，有義方。教五子，名俱揚。

養不教，父之過。教不嚴，師之惰。

子不學，非所宜。幼不學，老何為。

玉不琢，不成器。人不學，不知義。

為人子，方少時。親師友，習禮儀。

香九齡，能溫席。孝於親，所當執。

融四歲，能讓梨，悌於長，宜先知。

首孝悌，次見聞。知某數，識某文。

一而十，十而百。百而千，千而萬。

三才者，天地人。三光者，日月星。

三綱者，君臣義。父子親，夫婦順。

曰春夏，曰秋冬。此四時，運不窮。

曰南北，曰西東。此四方，應乎中。

曰水火，木金土。此五行，本乎數。

十幹者，甲至癸。十二支，子至亥。

曰黃道，日所躔。曰赤道，當中權。

赤道下，溫暖極。我中華，在東北。

寒燠均，霜露改。右高原，左大海。

曰江河，曰淮濟。此四瀆，水之紀。

曰岱華，嵩恒衡。此五嶽，山之名。

古九州，今改制，稱行省，三十五。

曰士農，曰工商。此四民，國之良。

曰仁義，禮智信。此五常，不容紊。

地所生，有草木。此植物，遍水陸。

有蟲魚，有鳥獸。此動物，能飛走。

稻粱菽，麥黍稷。此六穀，人所食。

馬牛羊，雞犬豕。此六畜，人所飼。

曰喜怒，曰哀懼。愛惡欲，七情俱。

青赤黃，及黑白。此五色，目所識。

酸苦甘，及辛鹹。此五味，口所含。

膻焦香，及腥朽。此五臭，鼻所嗅。

匏土革，木石金。絲與竹，乃八音。

曰平上，曰去入。此四聲，宜調協。

高曾祖，父而身。身而子，子而孫。

自子孫，至玄曾。乃九族，人之倫。

父子恩，夫婦從。兄則友，弟則恭。

長幼序，友與朋。君則敬，臣則忠。

此十義，人所同。當師敘，勿違背。

斬齊衰，大小功。至緦麻，五服終。

禮樂射，禦書數。古六藝，今不具。

惟書學，人共遵。既識字，講說文。

有古文，大小篆。隸草繼，不可亂。

若廣學，懼其繁。但略說，能知原。

凡訓蒙，須講究。詳訓詁，明句讀。

為學者，必有初。小學終，至四書。

論語者，二十篇。群弟子，記善言。

孟子者，七篇止。講道德，說仁義。

作中庸，乃孔伋。中不偏，庸不易。

作大學，乃曾子。自修齊，至平治。

孝經通，四書熟。如六經，始可讀。

詩書易，禮春秋。號六經，當講求。

有連山，有歸藏。有周易，三易詳。

有典謨，有訓誥。有誓命，書之奧。

我周公，作周禮。著六官，存治體。

大小戴，注禮記。述聖言，禮樂備。

曰國風，曰雅頌。號四詩，當諷詠。

詩既亡，春秋作。寓褒貶，別善惡。

三傳者，有公羊。有左氏，有谷梁。

經既明，方讀子。撮其要，記其事。

五子者，有荀揚。文中子，及老莊。

經子通，讀諸史。考世系，知終始。

自羲農，至黃帝。號三皇，居上世。

唐有虞，號二帝。相揖遜，稱盛世。

夏有禹，商有湯。周文武，稱三王。

夏傳子，家天下。四百載，遷夏社。

湯伐夏，國號商，六百載，至紂亡。

周武王，始誅紂。八百載，最長久。

周轍東，王綱墜。逞干戈，尚遊說。

始春秋，終戰國。五霸強，七雄出。

嬴秦氏，始兼併。傳二世，楚漢爭。

高祖興，漢業建。至孝平，王莽篡。

光武興，為東漢。四百年，終於獻。

魏蜀吳，爭漢鼎。號三國，迄兩晉。

宋齊繼，梁陳承。為南朝，都金陵。

北元魏，分東西。宇文周，與高齊。

迨至隋，一土宇。不再傳，失統緒。

唐高祖，起義師。除隋亂，創國基。

二十傳，三百載。梁滅之，國乃改。

梁唐晉，及漢周。稱五代，皆有由。

炎宋興，受周禪。十八傳，南北混。

遼與金，皆稱帝。元滅金，絕宋世。

輿圖廣，超前代。九十年，國祚廢。

太祖興，國大明。號洪武，都金陵。

迨成祖，遷燕京。十六世，至崇禎。

權閹肆，寇如林。李闖出，神器焚。

清世祖，膺景命。靖四方，克大定。

由康雍，曆乾嘉，民安富，治績誇。

道鹹間，變亂起，始英法，擾都鄙。

同光後，宣統弱，傳九帝，滿清歿。

革命興，廢帝制，立憲法，建民國。

古今史，全在茲。載治亂，知興衰。

史雖繁，讀有次。史記一，漢書二。

後漢三，國志四。兼證經，參通鑒。

讀史者，考實錄。通古今，若親目。

口而誦，心而惟。朝于斯，夕於斯。

昔仲尼，師項橐。古聖賢，尚勤學。

趙中令，讀魯論。彼既仕，學且勤。

披蒲編，削竹簡。彼無書，且知勉。

頭懸樑，錐刺股。彼不教，自勤苦。

如囊螢，如映雪。家雖貧，學不輟。

如負薪，如掛角。身雖勞，猶苦卓。

蘇老泉，二十七。始發奮，讀書籍。

彼既老，猶悔遲。爾小生，宜早思。

若梁灝，八十二。對大廷，魁多士。

彼既成，眾稱異。爾小生，宜立志。

瑩八歲，能詠詩。泌七歲，能賦棋。

彼穎悟，人稱奇。爾幼學，當效之。

蔡文姬，能辨琴。謝道韞，能詠吟。

彼女子，且聰敏。爾男子，當自警。

唐劉晏，方七歲。舉神童，作正字。

彼雖幼，身已仕。有為者，亦若是。

犬守夜，雞司晨。苟不學，曷為人。

蠶吐絲，蜂釀蜜。人不學，不如物。

幼而學，壯而行。上致君，下澤民。

揚名聲，顯父母。光于前，裕於後。

人遺子，金滿贏。我教子，唯一經。

勤有功，戲無益。戒之哉，宜勉力。